《题乐平寺》
宋代·刘焘

名蓝占幽寂，花木深禅房。
开轩俯芳流，竹风终日凉。
谓此已胜绝，坐可雄诸方。
谁知槿篱外，古木郁苍苍。
下有湍激漳，珠玉鸣琅珰。
何当开松门，两岸安石床。
尽发溪山奇，枕流挈其芳。
他年我重来，君子留徜徉。

作者简介：湖州长兴人，字无言。未冠入太学，与陈亨伯等以八俊称。哲宗元祐三年进士。苏轼称其文章典丽。善书法，笔势遒劲，召修阁帖。历任知郓州、秘阁修撰。有《见南山集》。